10. november 2021

Spoločnosť Henkel Slovensko po tretíkrát získala ocenenie Senior Friendly

**Bratislava – Upriamiť pozornosť na tých, ktorí prispievajú k tomu, aby sa seniorom na Slovensku žilo lepšie, kvalitnejšie, pomáhajú svojimi aktivitami k zmene postojov k seniorom a usilujú sa nájsť možnosti medzigeneračnej spolupráce, je mottom súťaže Senior Friendly. Spoločnosť Henkel Slovensko sa už po tretíkrát stala držiteľkou ocenenia Senior Friendly v kategórii Veľké spoločnosti a podniky a môže sa pýšiť prívlastkom „firma priateľská k seniorom“.**

*„Každý vek má svoje čaro a svoje prednosti. Ak sa spoja generácie a dokážu si navzájom pomôcť, znamená to, že ľudstvo vie byť solidárne,“* uviedol počas oceňovania Miloš Nemeček, člen výkonného výboru Európskej únie seniorov a prezident OZ Bagar.

Súťaž každoročne organizujú Občianske združenie Bagar a Klub Luna Senior Friendly. Nad tohtoročným, šiestym ročníkom súťaže o ocenenie Senior Friendly prevzala záštitu prezidentka Slovenskej republiky Zuzana Čaputová. O víťazoch rozhodla odborná porota, ktorá ocenenie udelila v štyroch kategóriách – Veľké spoločnosti a podniky, Stredné spoločnosti a podniky, Regionálne a miestne samosprávy, Neziskové organizácie a Médiá.

V šiestom ročníku si spoločnosť Henkel Slovensko ocenenie odniesla podľa slov poroty „za pokračujúcu podporu a pomoc seniorom na Slovensku. Táto pomoc spočívala v zaslaní produktov spoločnosti Henkel Slovensko pre vyše 118 tisíc seniorov do rôznych častí Slovenska. Nadačný fond spoločnosti zameraný na pomoc seniorom finančne pomohol 70 organizáciám a v rámci zmierňovania dopadu pandémie ochorenia COVID-19 podporil 69 projektov. V dlhodobých strategických plánoch a v dobrovoľníckom programe je prioritou spoločnosti materiálna pomoc seniorom, búranie medzigeneračných bariér a podpora medzigeneračného dialógu.“

*„Medzigeneračná spolupráca a zameranie sa na pomoc seniorom je základom lokálnych aktivít spoločenskej zodpovednosti Henkel Slovensko. Aj napriek pandémii sa snažíme hľadať a vykonávať aktivity pomáhajúce práve najzraniteľnejšej skupine obyvateľstva, a preto sme potešení, že naše úsilie vidí aj odborná porota ocenenia Senior Friendly. Je to forma poďakovania predovšetkým pre všetkých našich zamestnancov a dobrovoľníkov, ktorí nám v tejto stratégii pomáhajú a prikladajú ruku k dielu. Sme na nich nesmierne hrdí a porote, ako aj verejnosti za podporu ďakujeme,“* uviedol Christian Schulz, Prezident Henkel Slovensko.

Ocenenie Senior Friendly 2021 v Zichyho paláci v Bratislave na konci októbra odovzdali zástupcovia Klubu Luna Senior Friendly a Občianskeho združenie Bagar za ústretovosť a pomoc seniorom v najrôznejších formách. Cenu si odniesli Trnavský samosprávny kraj, mesto Šamorín a mestská časť Bratislava – Ružinov, spoločnosti Slovnaft, Ares, Hartmann - Rico a Škoda Auto Slovensko, občianske združenie Vagus, Centrum pohybovej aktivity Biomedicínskeho centra SAV a denník Pravda. Čestné uznania porota udelila Kardioklubu SK Košice a neformálnej skupine pri SOS/Bird Life.

Ďalšie informácie o súťaži nájdete na [www.seniorfriendly.sk](http://www.seniorfriendly.sk).

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2019 dosiahla obrat vo výške 20 mld. eur a upravený prevádzkový zisk približne vo výške 3,2 mld. eur. Henkel zamestnáva viac než 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

Na Slovensku pôsobí Henkel vo všetkých troch strategických oblastiach už od roku 1991. Henkel Slovensko predáva viac ako 50 značiek a dnes zamestnáva viac ako 1 900 pracovníkov.

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com